Il-Ġappun ingħaqad mal-Istati Uniti, l-Unjoni Ewropea u l-Kanada billi imona aktar sanzjonijiet fuq ir-Russja minħabba s-sitwazzjoni prezenti fl-Ukrajna. Fost affarijiet oħra, s-sanzjonijiet Ġappuniżi jaħsbu biex ma jinħarġux viżi għal 23 uffiċjal ta’ aġenziji uffiċjali Russi. Il-Ġappuniżi kienu ħarġu l-ewel pakkett ta’ sanzjonijiet kontra r-Russja fit-18 ta’ Marzu, bħala parti mid-deċizjoni meħuda mis-seba’ pajjiżi l-aktar industrijaliżati tad-dinja dwar il-pożizzjoni meħuda mir-Russja fil-Krimea. Dawn is-sanzjonijiet kieni jaħsbu biex jissospendu t-taħdidiet bi-laterali li kienu qed isiru biex ikun hemm aktar sistema faċli dwar il-ħruġ tal-viżi u l-iffriżar ta’ taħdidiet dwar trattati dwar il-koperazzjoni fl-investiment, fl-isplorazzjoni spazjali u l-prevenzjoni ta’ attività militari perikoluża. L-Istati Uniti żiedet is-sanzjonijiet fuq ir-Russja minħabba dak li qed isejħu “l-intervent illegali fl-Ukrajna”. Issa dawn qed jolqtu seba’ individwi oħra, din id-darba dawk qrib il-President Putin, u 17-il kumpaniji billi ma joħorġulhomx viżi u jiffriżawlhom l-assi tagħhom. L-UE qalet li se żżid 15-il persuna mal-lista eżistenti tagħha u l-Kanada żiedet disa’ individwi u żewġ banek. Il-miżuri l-ġodda ma jolqtux lill-President Putin innifsu. Id-deputat ministru għall-affarijiet barranin Russu, Sergei Ryabkov, qal li s-sanzjonijiet reġgħu wasslu għal dak li kien jiġri fil-gwerra bierda tas-snin 50 u 60 u assigura li min qed jagħmilhom se jsib tweġiba li jistħoqqlu mjin-naħa ta’ pajjiżu. Fi żvilupp ieħor, ir-Russi qalu li huma mħassba dwar dak li sejħu “z-zieda bla preċedent” ta’ attività militari mill-Istati Uniti u l-allejati tagħhom membri tan-NATO ħdejn il-fruntieri mar-Russja fost it-tensjoni li dejjem qed tikber fl-Ukrajna.  F’telefonata lis-Segretarju tad-Difiża Amerikan Chuck Hagel, il-Ministru tad-Difiża Russu Sergei Shoigu qallu biex jaqtgħu r-retorika dwar l-Ukrajna. L-Amerikani jgħidu li bagħtu aktar truppi fil-lvant tal-Ewropa biex jassiguraw l-alleati tagħhom fin-NATO li mhux se jabbandunawhom jekk ir-Russja jfettlilha tinvadi xi pajjiż minnhom. Sadanittant, is-Segretarju Ġenerali tan-Nazzjonijiet Maqgħuda Ban Ki-moon ikkundanna l-ħtif minn separatisti Russi ta’ membri tal-Organizzazzjoni għas-Sigurtà u l-Koperazzjoni fl-Ewropa, l-OSCE. Filwaqt li ħeġġeġ biex dawn jinħelsu immedjatament, huwa qal li l-osservaturi għandhom jitħallew jaħdmu mingħajr xkiel. Is-servizz sigriet Ukren jistma’ li s-separatisti Russi qed iżommu mal-40 persuna f’ħabsijiet fi Slovyansk. Dawn jinkludu ġurnalisti, attivisti u s-seba’ osservaturi tal-OSCE.